Náš vzdelávací projekt "Tancom naprieč generáciami" je zameraný na zlepšenie a obohatenie tanečných aktivít pre ľudí v rôznom veku, ktorým sa dlhodobo venujeme. Projekt prepája naše pravidelné vekovo špecifické tanečné dielne tým, že všetky smerujú do spoločného viacgeneračného predstavenia. Našim cieľom je obohatiť tvorivý proces aj samotné predstavenie o nové prvky a špecifiká v rámci zdieľania a medzigeneračnej výmeny. Zároveň chceme prispieť k budovaniu pozitívneho vzťahu k tancu a tvorivému pohybu v každom veku.
Odrážame sa od tradície TDA ako súboru fungujúceho od roku 1986, ktorý z malej komunity tanečných nadšencov vybudoval fungujúcu organizáciu a stabilný priestor pre pravidelné tanečné a pohybové aktivity a vzdelávacie podujatia – Labyrint. Spoločné viacgeneračné aktivity a predstavenia boli v minulosti pre TDA typické a tešili sa veľkej obľube. Toto chceme obnoviť a obohatiť tak súčasných členov, získavať nových záujemcov o tanec ako aj nové publikum.
Predstavenie "Alica v krajine zázrakov" sme ako výstup z minulej sezóny uviedli 17. a 19. júna 2019 v Bábkovom divadle Žilina. Obidva podvečery sme divadlo naplnili do posledného miesta. Vďaka spolupráci z DogDocs sme mohli všetkým účastníkom poskytnúť kvalitný videozáznam aj fotografie, pre vtedajších i budúcich divákov sme pripravili trailer, a pre našich návštevníkov fotostenu u nás v Labyrinte.
Aj v novej sezóne pokračujú všetky projektové aktivity:
Aktivity, ktoré sa stretnú v rámci projektu:
* Tanečné dielne pre deti od 4 do 10 rokov – kreatívny tanec-1x do týždňa
* Tréningy súčasného tanca pre mládež a dospelých -technika a tvorivý proces–1 x do týždňa
* Tanečné dielne pre dospelé ženy, variácie klasického a orientálneho tanca / skupina Mitis dea /–1 x do týždňa
* Novým prvkom v tejto sezóne je októbrové vzdelávacie pásmo so Zosiou Jo – hosťujúcou pedagogičkou, ktorá povedie 3 – workshopy: pre deti, pre dospelých a pre tanečných pedagógov, pedagógov umenia i art – terapeutov.
O všetkých projektových aktivitách ako aj ich výstupoch Vás budeme informovať na našich stránkach i na facebooku.
Tento projekt z verejných zdrojov podporil Fond na podporu umenia. Ďakujeme.